Τα θέματα στο μάθημα της Φυσικής είναι πιο εύκολα από τα περσινά, καλύπτουν αρκετά μεγάλο εύρος της ύλης , οι εκφωνήσεις είναι διατυπωμένες με σαφήνεια, κατανοητές, διαβαθμισμένης δυσκολίας και ως εκ τούτου οι μαθητές αναμένονται να πετύχουν υψηλότερες βαθμολογίες σε σχέση με πέρυσι. Αποτελούν ένα θετικό βήμα προς έναν πιο ορθό τρόπο εξέτασης του μαθήματος. Το Θέμα Α κρίνεται βατό με ξεκάθαρες αναφορές στο σχολικό βιβλίο. Το Θέμα Β ομοίως κρίνεται βατό και ίσως μόνο το ερώτημα Β2 προβληματίσει λίγο τους μαθητές στον τρόπο αιτιολόγησης. Το Θέμα Γ εξετάζει το κεφάλαιο τους Ηλεκτρομαγνητισμού, είναι κλιμακούμενης δυσκολίας με κατανοητή εκφώνηση χωρίς παγίδες. Το Θέμα Δ είναι συνδυαστικό εξετάζοντας τα κεφάλαια του στερεού σώματος και της απλής αρμονικής ταλάντωσης παραπέμποντας σε άσκηση από τη τράπεζα θεμάτων. Οι μαθητές που θα αιτιολογήσουν σωστά το Δ1 (δίνεται η απάντηση) δεν θα έχουν δυσκολία να ανταποκριθούν στα επόμενα ερωτήματα. Συμπερασματικά, τα θέματα είναι πιο προσιτά από τα περσινά και επιτρέπουν μια δίκαιη και αντικειμενική αξιολόγηση. Αξιολογούν ουσιαστικά τη γνώση και την κατανόηση της ύλης, χωρίς υπερβολικές απαιτήσεις.